Ted Patrick

Theodore Roosevelt Patrick Jr. (født 1930) er en amerikansk aktivist og forfatter som er mest kjent for sine aktiviteter knyttet til forsøk på å deprogrammere medlemmer av religiøse grupper.

Patrick vokste opp i et belastet nærmiljø i Chattanooga i delstaten Tennessee. Han droppet ut av skolen og arbeidet i byens uteliv, men 25 år gammel forlot han sin kone og deres sønn og dro til San Diego i California. På denne tiden oppstod Watts-opptøyene som ble iverksatt i protest mot rasediskriminering, og for sin rolle i her ble Patrick tildelt utmerkelsen Freedom Foundation Award, noe som banet vei for at han fikk tildelt en stilling som spesialrådgiver i delstatens administrasjon som ble ledet av Ronald Reagan som da var guvernør.

I 1970-årene begynte Patrick å ta oppdrag for private som ønsket å få et familiemedlem ut av angivelig destruktive religiøse miljøer. I noen tilfeller var det ikke religion inne i bildet, han tok også oppdrag fra foreldre som ville presse sine barn inn i arrangerte ekteskap eller få dem til å bryte ut av forhold foreldrene mente var destruktive. Patrick hadde ingen utdannelse relatert til dette, men brukte sin erfaring fra å få sin egen sønn ut fra bevegelsen Children of God. I mange av tilfellene deltok Patrick også i fysiske kidnappinger der personene som skulle deprogrammeres ble utsatt for frihetsberøvelse og vold. Dette førte til mange politianmeldelser, og Patrick ble i 1980 dømt til syv års fengsel for sin praksis. Han ble løslatt på prøve etter fem år, men ble raskt tatt for tilsvarende praksis på nytt, og måtte tilbake til fengselet.

I 1987 ble en østerriksk kvinne tilknyttet det norske trossamfunnet Brunstad Christian Church utsatt for frihetsberøvelse etter at hennes mor hadde leid inn Ted Patrick for å forsøke å deprogrammere datteren. Etter fire døgn med psykisk terror klarte hun å rømme fra leiligheten hun ble holdt fanget i. Kvinnen varslet det lokale politiet som ikke klarte å pågripe Patrick og hans kvinnelige medhjelper før de hadde rømt landet. Kvinnens mor ble i 1994 dømt for ulovlig frihetsberøvelse i østerriksk rett.

I 2018 ble det laget en dokumentar om Patricks metoder, og blant de intervjuede var filmskaperens eldre stebror som hadde blitt utsatt for frihetsberøvelse som 14-åring. Ifølge egne beretninger hadde han blitt bundet fast til en stol og nektet å sove på fem døgn, og han hadde pådratt seg varige psykiske skader av opplevelsene.

Referanser 

Personer fra Chattanooga
Aktivister fra USA
Personer fra USA dømt for forbrytelser
Forfattere fra USA